Мая бабуля навучыла старэйшую дачку (маю матулю) гатаваць смачны, а галоўнае, натуральны дэсерт — кулагу. Гэта ягадная страва, якая часам замяняе нам цукеркі. Як яе рабіць? Спатрэбіцца паўкілаграма памытай свежай маліны. Зварыць у вялізнай ёмістасці, дадаць дзве сталовыя лыжкі пшанічнай мукі, змешанай з невялікай колькасцю вады, і мёду на свой густ. Масу трэба трымаць на маленькім агні, пастаянна памешваючы, пакуль яна не стане падобнай на кісель. Асабліва добра кулага ідзе з бабулінымі блінчыкамі і пшанічным хлебам.